《赠温峤诗》
魏晋·孙绰

大朴无像，钻之者鲜。玄风虽存，微言靡演。邈矣哲人，测深钩缅。

谁谓道辽，得之无远。

既综幽纪，亦理俗罗。神濯无浪，形浑俗波。颖非我朗，贵在光和。

振翰梧摽，翻飞丹霞。

爰在冲乱，质嶷韵令。长崇简易，业大德盛。体与荣辞，迹与化竞。

经纬天维，翼亮皇政。

狡哉不臣，拒顺称兵。矫矫君侯，杖钺斯征。鲸鲵悬鳃，灵浒载清。

净能弘道，动□功成。

无则无慕，有必有希。仰荫风云，自同兰夷。辞以运情，情诣名遗。

忘其言往，鉴诸旨归。

作者简介：（314—371）东晋太原中都（今晋中榆次）人，字兴公。孙楚孙。少以文称。初居会稽，游放山水。与许询并为玄言诗人，亦能赋，尝作《天台山赋》，辞致甚工，自谓掷地有金石声，为当时文士之冠。名公之碑，必请绰为文。除著作佐郎，累迁廷尉卿，领著作。原有集，已佚，明人辑有《孙廷尉集》。